**PRÁVO INFORMAČNÝCH A KOMUNIKAČNÝCH TECHNOLÓGIÍ**

**Právne vzťahy, Európske právo**

1. **V nasledujúcich právnych vzťahoch určte prvky (subjekt, objekt, obsah) právneho vzťahu.**

a) Vzťah príslušníka Policajného zboru a vodiča motorového vozidla pri kontrole lekárničky vo vozidle

b) Povinnosť dať zapísať dieťa do základnej školy ...povinný

c) Zakúpenie knihy v kníhkupectve ...kupca

**2. Prípad na právne skutočnosti**

Do autobusu nastupovala tehotná žena. Keďže na schodoch sa šmýkalo, poprosila o pomoc blízko stojaceho pána, ktorý jej ochotne pomohol. Chcela si sadnúť na miesto vyhradené pre matky s deťmi, avšak na ňom sediaci mladík jej drzo odfrkol, že ona je „len“ tehotná a teda miesto nie je určené pre ňu. Pani potrebovala vystúpiť na ďalšej zastávke. Keďže bol autobus preplnený, nepodarilo sa jej dostať ku dverám a bola nútená pokračovať v ceste na ďalšiu zastávku. Počas nedobrovoľne predĺženej jazdy začal v autobuse kontrolovať cestovné lístky revízor. Keďže pani mala zakúpený časový lístok len na predchádzajúcu zastávku, revízor od nej žiadal zaplatiť pokutu.

a) V zadanom prípade vypíšte všetky situácie, ktoré môžeme označiť ako právne skutočnosti. Svoje tvrdenie odôvodnite.

b) Aký je rozdiel medzi právnou skutočnosťou a právnou udalosťou?

**3. K pojmom zaraďte definície**

1. Nariadenie

2. Smernica

3. Rozhodnutie

4. Stanovisko

5. Odporúčanie

a) Individuálny právny akt záväzný iba pre toho aktéra, ktorému je adresovaný. Môže sa jednať o európsku inštitúciu, členský štát, alebo konkrétnu osobu.

b) Nástroj na vyjadrovanie nezáväzných postojov – t. j. bez právnych následkov pre jeho adresátov. Nie je právne záväzné. Môže byť vydané hlavnými inštitúciami EÚ (Komisia, Rada, Parlament), Výborom regiónov a Európskym hospodárskym a sociálnym výborom.

c) Všeobecne záväzný právny akt, ktorý je priamo uplatniteľný vo svojej celistvosti v celej EÚ.

d) Nie je právne záväzné. Je nositeľom morálnych a politických posolstiev. Jeho rešpektovanie je postavené na báze dobrovoľnosti.

e) Nie je všeobecne záväzný normatívny akt. Záväzný iba pre tú členskú krajinu EÚ, ktorej je adresovaná a vzhľadom na cieľ, ktorý má ňou byť dosiahnutý.

**4. Nasledujúce pramene práva EÚ rozdeľte medzi primárne právo, sekundárne právo, základné zásady práva EÚ, medzinárodné dohody a judikatúru SDEÚ**

a) Smernica Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov

b)Charta základných práv Európskej únie

c) Zmluva o fungovaní Európskej únie

d) Nariadenie Európskeho parlamentu a Rady (ES) č. 733/2002 z 22. apríla 2002 o zavedení domény najvyššej úrovne „.eu“

e) Rozhodnutie Komisie z 25. februára 2011, ktorým sa ustanovujú minimálne požiadavky na cezhraničné spracovanie dokumentov elektronicky podpísaných príslušnými orgánmi v zmysle smernice Európskeho parlamentu a Rady 2006/123/ES o službách na vnútornom trhu.

f) Zmluva o Európskej únii

g) Rozhodnutie Súdneho dvora Európskej únie vo veci C-131/12 Google Spain SL, Google Inc. proti Agencia Española de Protección de Datos, Mariovi Costejovi Gonzálezovi

h) Rozhodnutie Európskeho parlamentu a Rady č. 573/2007/ES z 23. mája 2007, ktorým sa zriaďuje Európsky fond pre utečencov na roky 2008-2013 ako súčasť všeobecného programu Solidarita a riadenie migračných tokov a ktorým sa zrušuje rozhodnutie Rady 2004/904/ES (Ú.v. EÚ L 144, 06.06.2007);

i) Odporúčanie Rady, ktoré sa týka národného programu reforiem Slovenska na rok 2015 a ktorým sa predkladá stanovisko Rady k programu stability Slovenska na rok 2015.

j) Dohoda medzi Európskym spoločenstvom a vládou Japonska o vedeckej a technickej spolupráci

k) Stanovisko Komisie z 31. mája 1985 k žiadostiam o pristúpenie Španielskeho kráľovstva a Portugalskej republiky k Európskym spoločenstvám

l) Zásada voľného pohybu